KOMISIJOS SPRENDIMAS
2007 m. rugsėjo 20 d.
dėl benfurakarbo neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šios medžiagos, registracijų panaikinimo
(Pranešta dokumentu Nr. C(2007) 4285)
(Tekstas svarbus EEE)
(2007/615/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje nustatyta, kad valstybė narė gali per 12 metų nuo pranešimo apie šią direktyvą įregistruoti ir pateikti į rinką augalų apsaugos produktus, kurių sudėtyje yra veikliųjų medžiagų, neįrašytų į šios direktyvos I priedą, ir kurie dvejus metus nuo pranešimo apie šią direktyvą dienos yra rinkoje, kol šios medžiagos bus laipsniškai tiriamos pagal darbų programą.
(2)
Komisijos reglamentuose (EB) Nr. 451/2000 (2) ir (EB) Nr. 703/2001 (3) nustatytos išsamios Direktyvos 91/414/EEB 8 straipsnio 2 dalyje nurodytos darbų programos antrojo etapo įgyvendinimo taisyklės ir nustatytas veikliųjų medžiagų, kurias reikia įvertinti siekiant įtraukti į Direktyvos 91/414/EEB I priedą, sąrašas. Tame sąraše yra benfurakarbas.
(3)
Benfurakarbo poveikis žmonių sveikatai ir aplinkai pranešėjo pasiūlytais naudojimo atvejais buvo įvertintas pagal Reglamentų (EB) Nr. 451/2000 ir (EB) Nr. 703/2001 nuostatas. Be to, šiais reglamentais skiriamos valstybės narės ataskaitų rengėjos, kurios pagal Reglamento (EB) Nr. 451/2000 8 straipsnio 1 dalies nuostatas Europos maisto saugos tarnybai (EMST) privalo pateikti atitinkamas vertinimo ataskaitas ir rekomendacijas. Belgija paskirta benfurakarbo ataskaitą rengiančia valstybe nare, o visa reikalinga informacija buvo pateikta 2004 m. rugpjūčio 2 d.
(4)
Šią vertinimo ataskaitą valstybės narės persvarstė kartu su EMST darbo grupės posėdyje ir 2006 m. liepos 28 d. pateikė Komisijai kaip EMST svarstymo išvadas dėl pesticido veikliosios medžiagos benfurakarbo rizikos įvertinimo. Šią ataskaitą valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2007 m. kovo 16 d. pateikė kaip galutinę Komisijos benfurakarbo svarstymo ataskaitą.
(5)
Vertinant šią veikliąją medžiagą nustatyta keletas susirūpinimą keliančių problemų. Benfurakarbas - tai medžiaga, kurios pagrindinis metabolitas yra karfoburanas - taip pat veiklioji medžiaga, persvarstyta pagal Direktyvą 91/414/EEB. Naudojant benfurakarbą susidaro metabolitas karbofuranas, kuris yra žymiai toksiškesnis nei bepakaitis junginys benfurakarbas. Karbofurano likučių, susidarančių po benfurakarbo naudojimo, vertinimas, sukėlė susirūpinimą dėl ūmaus poveikio pažeidžiamoms vartotojų grupėms, visų pirma - vaikams. Tačiau EMST tvirtino, kad neįmanoma visiškai įvertinti rizikos vartotojams, nes pranešėjo pateiktame dokumentų rinkinyje trūksta duomenų. Be to, pranešėjo per įstatyme numatytus terminus pateiktų duomenų nepakako, kad EMST galėtų išsamiai įvertinti gruntinio vandens užteršimo metabolitais, išskyrus karbofuraną, riziką. Galiausiai, remiantis turimais duomenimis nebuvo įrodyta, kad rizika paukščiams, žinduoliams, vandens organizmams, dirvoje gyvenantiems organizmams, sliekams ir kitiems netiksliniams organizmams yra priimtina. Todėl remiantis turima informacija nebuvo galima daryti išvados, kad benfurakarbas atitinka įtraukimo į Direktyvos 91/414/EEB I priedą kriterijus.
(6)
Komisija paragino pranešėją pateikti savo pastabas apie peržiūros rezultatus ir apie tai, ar jis ketina toliau remti šios medžiagos įtraukimą. Pranešėjas pateikė savo pastabas, kurios buvo atidžiai išnagrinėtos. Tačiau nepaisant pranešėjo pateiktų argumentų nustatyta, kad pirmiau minėtos problemos negali būti išspręstos, o remiantis pateikta informacija atlikti ir EMST ekspertų posėdžiuose svarstyti vertinimai neparodė, kad galima tikėtis, jog augalų apsaugos produktai, kuriuose yra benfurakarbo, siūlomomis naudojimo sąlygomis iš esmės atitinka Direktyvos 91/414/EEB 5 straipsnio 1 dalies a ir b punktuose nustatytus reikalavimus.
(7)
Todėl benfurakarbas neturėtų būti įtrauktas į Direktyvos 91/414/EEB I priedą.
(8)
Reikėtų imtis priemonių siekiant užtikrinti, kad galiojančios augalų apsaugos produktų, kurių sudėtyje yra benfurakarbo, registracijos per nustatytą laikotarpį būtų panaikintos, nebeatnaujinamos, ir kad nebūtų išduodamos naujos šių produktų registracijos.
(9)
Valstybės narės suteikiamas lengvatinis laikotarpis turimoms augalų apsaugos produktų, kurių sudėtyje yra benfurakarbo, atsargoms sunaikinti, sandėliuoti, pateikti į rinką ir sunaudoti yra ribojamas iki dvylikos mėnesių, kad turimas atsargas būtų galima naudoti dar vieną auginimo sezoną, užtikrinant, jog ūkininkai galės naudoti augalų apsaugos produktus, kurių sudėtyje yra benfurakarbo, 18 mėnesių nuo šio sprendimo priėmimo.
(10)
Šiuo sprendimu neapribojama galimybė teikti paraiškas pagal Direktyvos 91/414/EEB 6 straipsnio 2 dalies nuostatas, siekiant įtraukti benfurakarbą į šios direktyvos I priedą.
(11)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Benfurakarbas neįtraukiamas į Direktyvos 91/414/EEB I priedą kaip veiklioji medžiaga.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra benfurakarbo, registracijos būtų panaikinamos 2008 m. kovo 20 d.;
b)
nuo šio sprendimo paskelbimo dienos augalų apsaugos produktų, kurių sudėtyje yra benfurakarbo, registracijos nebūtų išduodamos arba atnaujinamos.
3 straipsnis
Bet koks valstybės narės suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kuo trumpesnis ir baigiasi ne vėliau kaip 2009 m. kovo 20 d.
4 straipsnis
Šis sprendimas skirtas valstybėms narėms.
Priimta Briuselyje, 2007 m. rugsėjo 20 d.